Sydsjællands og Lolland-Falsters Politi har sigtet to unge mænd fra Motalavej-kvarteret i Korsør for vold mod en 65-årig mand

Ved du noget? Tip os på 1224@eb.dk eller sms/mms på 1224 (alm. takst)

Sydsjællands og Lolland-Falsters politi har fået et gennembrud i sagen om en 65-årig mand, som fik tæsk af en gruppe indvandrerdrenge på Lidl's p-plads ved Motalavej i Korsør.

Det fortæller leder af lokalpolitiet, Allan Holm, til Ekstra Bladet.

Det var 12. marts, at politiet fik en anmeldelse fra manden. Han fortalte, at han klokken 19.10 holdt i sin bil for nedrullet vindue og røg en cigaret, da en stor gruppe drenge af anden etnisk herkomst end dansk henvendte sig til ham.

En af drengene afkrævede manden en cigaret, og da den 65-årige nægtede at efterkomme drengens ønske, begyndte drengene både at råbe ukvemsord efter manden, ligesom de også slog og sparkede ud efter mandens bil.

Manden valgte at stige ud af sin bil for at tale med drengene. Men det skulle han formentlig ikke have gjort.

Se også: Unge amok på 65-årig: Politiet efterlyser vidner

I hvert fald var han knap kommet ud, før han fik en omgang læsterlige klø.

Der kan ske flere anholdelser

Allan Holm fortæller, at det er gammeldags efterforskning, som har ført til anholdelsen af de to.

- Det er almindelige vidneafhøringer i området og hjælp fra overvågningskameraer, som har gjort, at vi har kunnet sigte to unge mænd. De er sigtet efter den almindelige voldsparagraf og er blevet løsladt efter afhøring, siger Allan Holm til Ekstra Bladet.

Se også: Ud med ballademagerne: De ødelægger det for os andre

Politiet efterforsker fortsat sagen, og det kan ikke udelukkes, at der vil ske flere anholdelser. Når sagen er færdigefterforsket skal anklagemyndigheden vurdere bevismaterialet, inden der eventuelt vil blive rejst tiltale.

De to unge mænd risikerer enten betinget eller ubetinget fængselsstraf.

- Vi ønsker at sende et signal om, at det er en opførsel og en adfærd, der ikke er i orden, siger Allan Holm til Ekstra Bladet.

Sætter hårdt ind

Motalavej i Korsør har flere gang før haft problemer med unge grupperinger, som skaber uro i boligkvarteret. Ekstra Bladet kunne i februar fortælle, hvordan en større gruppe drenge i flere måneder har skabt så meget ballade i Lidl på Motalavej i Korsør, at forretningen har måttet hyre vagter ude fra.

Og en 32-årig vagt fra Securitas blev for et par uger siden truet ved beboerhuset Kvarterhuset på Motalavej, fordi han ikke ville lade et par drenge komme ind. I den sag var et våben involveret, og to 16-årige drenge blev efterfølgende sigtet for røveri.

- Vi har i forvejen en forstærket indsats i området, men sådan to grove tilfælde er absolut ikke noget, vi er vant til at se dernede. Derfor sætter vi også hårdt ind mod sådan noget her. Det er fuldstændig uacceptabelt, at man som handlende borger skal udsættes for den slags, sagde Allan Holm tidligere i marts til Ekstra Bladet.

Der har været holdt et møde mellem politiet og flere af de forretningsdrivende i Motalavej-kvarteret, som også har oplevet unge ballademagere. I Lidl har oplevelsen været, at unge bare kommer ind og forsyner sig af varerne uden at betale, hvorefter de forlader butikken igen.

Se også: 16-årige ghettodrenge sigtet for røveri: Truede vagt med våben

Unge indtog spa-bad

På hotel Comwell havde unge fra Motalavej sidste år flere gange iført sig hotellets badekåber og indtaget hotellets spa-bad, hvor de afkrævede 50 kroner i entré fra andre af hotellets gæster, hvis andre ønskede at bruge spa-badet.

Også Outlet, T. Hansen, Shell og Jysk har oplevet problemer med ghettodrenges adfærd.

Mødet mellem butikkerne og politiet har ført til, at der er lavet aftale om, at politiet fremover får information om alle observationer, som ansatte gør sig med de pågældende unge.

Også boligofreningen Bolig Korsør, som administrerer udlejning af de fleste boliger på Motalavej har blandet sig i debatten. Formanden har fortalt til Ekstra Bladet, at foreningen ikke vil tøve med at bruge en mulighed i lejeloven, som gør, at hele familier kan opsiges fra deres lejemål, hvis et medlem af familien gør sig skyldig i alvorlig kriminalitet i kvarteret.

Se også: Boligformand advarer ghettodrenge: Laver I ballade smider vi jeres familie ud